《李西平画像赞》
宋代·陈长方

德宗贪功失君德，四海力欲干戈平。
但喜马公窘田悦，滔俊角了飞秋鹰。
绵绵延延到希烈，乘间索赋无时停。
泾师门外一朝起，舟中敌国又朱泚。
仓忙出走幸奉天，大器倾移翻手尔。
西平忠武根于天，奋笛一旅当无前。
东猘西虺致首尾，屹立左右相周旋。
马鸣萧萧向都鄙，师行引绳士如水。
传呼齐道相公来，谈笑王城藏袖里。
包戈卧鼓含元廷，青天洗出妖祲清。
远坊穷巷鸡与犬，寂寂不惊刁斗声。
德宗胸中暗如墨，怀光效忠终反侧。
海内汹涌等沸羹，不有西平那复国。
嗟乎西平诚功高，景钟太常书勋劳。
为臣尔尔乃其职，慎勿满假矜贤豪。

作者简介：（1108—1148）宋福州长乐人，字齐之。人称唯室先生。陈侁子。高宗绍兴八年进士。为江阴军学教授，寓吴中，师从王蘋，隐居乡里，闭户研究经史，以教学者。其学主直指以开人心，使学者归于自得。有《步里客谈》、《尚书传》、《春秋传》、《礼记传》、《两汉论》、《唐论》、《唯室集》等。